Kommentar: Øya sporer av
Øya tvinges nemlig på flyttefot i 2014. Grunneier Jernbaneverket trenger området som riggplass i forbindelse med utbygging av Follobanen. Dermed forstummer all musikk i Middelalderparken.Å finne et nytt festivalområde blir Øyas største utfordring hittil i festivalens historie. Og er nok samtidig noe ledelsen har tenkt mer på enn de gir uttrykk for. Fjerner du byfestivalen Øya fra Oslo sentrum, fjerner du nemlig noe helt essensielt; den bedagelige, kvarterlange spaserturen inn til kneipene og klubbene rundt Karl Johan og Youngstorget. Like essensiell har utsikten inn mot byen i varm augustskumring over Middelalderparkens vannspeil vært en utsikt der storbyfølelsen har blitt forsterket av de stadig flottere Barcode-bygningene. Et perfekt urbant bakteppe for Norges beste festival - og til tider verdens beste musikk.Øya har brukt de siste elleve årene til å etablere seg som landets mest suksessrike rock-festival. Helt sentralt i denne suksessen har sentrumsnærheten stått. Klarer de nå å flytte folket - og suksessen - til for eksempel Ekebergsletta? Ett av forslagene er nemlig å flytte hele hipsterfestivalen til det som uka i forveien er åsted for titusener av fotballgal ungdom under Norway Cup. Svetteeimen er nok borte, mer interessant er det å høre hva slettas naboer synes om et slikt forslag.Frognerbadet er opptatt, Holmenkollen likeså. Ola Narr og Tøyenparken er ikke like eksotisk. Hovedøya, kanskje? Problemet med disse stedene er uansett at spaserturen nødvendigvis må erstattes av offentlig kommunikasjon, hvilket i Øyas tilfelle strider sterkt mot de inngrodde vanene som publikummet deres har opparbeidet det siste drøye tiåret. Må det offentlig kommunikasjon til, kan Øya like gjerne flytte hjem, dit hvor det hele startet. På Kalvøya i Bærum. Hvor vil du at Øyafestivalen skal arrangeres? Kom med din mening i kommentarfeltet under!
Kommer du tilbake til Oslos Middelalderpark for Øyafestivalen også neste år? Det blir din aller siste sjanse.